4. การวิจัยและพัฒนา

การดำเนินธุรกิจตามเป้าหมายของบริษัทฯ ในการเข้ารับงานโครงการขนาดใหญ่
ซึ่งส่วนใหญ่จะเป็นโครงการของภาครัฐบาลโดยจะต้องใช้เทคโนโลยีชั้นสูงนั้น บริษัทฯ
จึงจำเป็นต้องมีความพร้อมทั้งในด้านศักยภาพและประสิทธิภาพในการดำเนินงาน
เพื่อให้สามารถเข้าแข่งขันกับบริษัทก่อสร้างทั้งในประเทศและต่างประเทศได้ บริษัทฯ
จึงได้กำหนดนโยบายให้มีการศึกษาและพัฒนาในด้านการบริการจัดการต่างๆ
เพื่อกำหนดกลยุทธในการดำเนินธุรกิจ
ทั้งนี้เพื่อให้สอดคล้องกับสภาพการเปลี่ยนแปลงของภาวะเศรษฐกิจที่มีการเปลี่ยนแปลงอย่างรวดเร็ว
โดยตั้งแต่ปี 2544 บริษัทฯ ได้ดำเนินการพัฒนาระบบบริหารจัดการมีคุณภาพและมี
ศักยภาพในการรองรับการขยายงาน
และสร้างความเป็นผู้นำในการแข่งขันต่อไปในอนาคตตามมาตราฐานระบบคุณภาพสากล ISO
9001:2000 โดยมีวัตถุประสงค์ดังนี้

ด้านคุณภาพ บริษัทฯ จะดำเนินการบริหารงานก่อสร้างอย่างมีมาตราฐานสากล
มีการป้องกันการเกิดข้อบกพร่องให้สอดคล้องกับความต้องการและความพึงพอใจของเจ้าของงาน

การวางแผน บริษัทฯ จัดให้มีการวางแผนการรับงาน การประมูล การจัดหาและการดำเนินการ
โครงการก่อสร้างที่มีประสิทธิภาพ โดยมีการพัฒนา
ปรับปรุงเทคโนโลยีและความสามารถของพนักงานอย่างต่อเนื่อง

ผลประกอบธุรกิจ บริษัทฯ จัดให้มีการบริหารงบประมาณโครงการที่มีประสิทธิภาพ เพื่อให้บริษัทฯ
มีผลตอบแทนที่เหมาะสมและสามารถแข่งขันได้ในตลาด

จากการที่บริษัทฯ ได้มีนโยบายเกี่ยวกับคุณภาพที่เน้นความพึงพอใจของลูกค้าเป็นหลัก
โดยการดำเนินงานที่มีคุณภาพดีสม่ำเสมอและตรงตามเวลา
รวมถึงการยึดมั่นในพันธะสัญญาระยะยาวที่มีอยู่กับลูกค้า ซึ่งเป็นปัจจัยสำคัญที่ทำให้บริษัทฯ
ประสบความสำเร็จ และได้รับการรับรองมาตรฐานระบบคุณภาพสากล ISO 9001:2000 ในปี
2545 จาก 2 สถาบัน ได้แก่ UKAS และ NAC Thailand
ในขอบเขตการบริหารงานออกแบบและงานก่อสร้าง สำหรับถนน สะพาน อาคาร
โครงสร้างใต้ดินและอุโมงค์ (Design and Construction Management of Roads,
Bridges, Buildings, Underground Structure and Tunneling) โดยมีบริษัท SGS
ประเทศไทย จำกัด เป็นผู้ตรวจรับรองระบบคุณภาพ

4.1 นโยบายหลัก

4.1.1 จัดให้มีการศึกษาข้อมูลและติดตามการเปลี่ยนแปลงภาวะเศรษฐกิจ วิเคราะห์แนวโน้ม
ในภาพเศรษฐกิจของประเทศโดยรวม และภาพรวมของธุรกิจการก่อสร้าง

4.1.2 จัดให้มีการพัฒนาขีดความสามารถและประสิทธิภาพตามมาตราฐานคุณภาพISO อันได้แก่

-   พัฒนาระบบการบริหาร

-   พัฒนาประสิทธิภาพของบุคลากร

-   ศึกษาและค้นคว้าเทคโนโลยีที่ทันสมัย ที่เหมาะสม
    และสามารถเลือกใช้สำหรับการก่อสร้างที่ต้องใช้เทคโนโลยีระดับสูง

ศึกษาสภาวะ การลงทุนในต่างประเทศ

4.2 เทคโนโลยีการก่อสร้าง

ปัจจุบันบริษัทฯ
ได้นำเทคโนโลยีการก่อสร้างและการจัดการจากต่างประเทศมาใช้ในการดำเนินการก่อสร้างหลาย
ๆ โครงการด้วยกัน ซึ่งดำเนินงานโดยบริษัทในเครือ และกิจการร่วมค้า อาทิเช่น

4.2.1 การก่อสร้างทางด่วนสายต่างๆ ที่ใช้ระบบหล่อชิ้นส่วนสะพานสำเร็จรูปจากโรงงาน
และนำมาประกอบติดตั้ง ซึ่งชิ้นส่วนคอนกรีตสำหรับการก่อสร้างทางด่วนมี 2 ระบบคือ

-   ระบบหลัก จะใช้คานรูปตัดเหลียมกลวง (Segmental Box Girder)

-   ระบบรอง จะใช้คานรูปตัวยู (U-beam) และตัวไอ (I-beam)

ผลดีของการก่อสร้างดังกล่าว คือ ลดพื้นที่การก่อสร้าง ลดปัญหาการจราจร
ลดปัญหามลภาวะทางอากาศ และลดระยะเวลาการก่อสร้าง

4.2.2 การก่อสร้างอุโมงค์รถไฟฟ้าใต้ดิน โดยใช้ชิ้นส่วนของอุโมงค์หล่อสำเร็จรูปจากโรงงาน
และนำมาประกอบติดตั้งเป็นปล่องอุโมงค์ใต้พื้นดิน ตลอดจนการเลือกใช้หัวเจาะที่มีประสิทธิภาพ
พร้อมระบบควบคุมเส้นทางของแนวเจาะที่ใช้เทคโนโลยีระดับสูง มีผลดี คือ
ความสะดวกในการขนส่ง ลดปัญหาการจราจร และลดปัญหามลภาวะทางอากาศ

4.2.3 โครงการระบบผลิตน้ำประปานั้น บริษัทฯ ได้นำเทคโนโลยีจากประเทศอังกฤษมาใช้
ซึ่งประกอบด้วย

-   ระบบควบคุมการผลิตด้วยคอมพิวเตอร์ (SCADA System)
    ซึ่งเป็นการควบคุมการผลิตด้วยระบบอัตโนมัติโดยผ่านระบบโทรคมนาคมทั้งที่โรงงานผลิตและที่อ่างเก็บน้ำประปา

-   ระบบแยกตะกอนโดยใช้แรงเหวี่ยง (Sludge Centrifuges)
    ซึ่งทำให้สามารถแยกตะกอนออกจากน้ำได้รวดเร็วและประหยัดพื้นที่ในการติดตั้ง

-   ระบบถังตกตะกอนแบบ Flat Bottomed Clarifier และชนิด Sludge Blanket Type
    เพื่อช่วยเร่งกระบวนการตกตะกอนให้เร็วขึ้น

-   ระบบนำน้ำล้างตะกอนกลับมาใช้งาน

4.3 ค่าใช้จ่ายในการพัฒนา

สำหรับการวิจัยและพัฒนาในระยะ 3
ปีที่ผ่านมานั้นไม่มีรายการค่าใช้จ่ายที่เป็นสาระสำคัญเกิดขึ้นเนื่องจากผลิตภัณฑ์ของบริษัทฯ
ที่ต้องใช้เทคโนโลยีใหม่ๆ สำหรับประเทศไทยนั้น บริษัทฯ
จะใช้การร่วมทุนกับบริษัทต่างประเทศที่มีประสบการณ์และเทคโนโลยีที่เหมาะสมกับงานของโครงการ
ทำให้ผลิตภัณฑ์ของบริษัทฯ มีการวิจัยและพัฒนาโดยผู้ร่วมทุนจากต่างประเทศ ซึ่งบริษัทฯ
จะเป็นผู้นำงานวิจัยและพัฒนา ดังกล่าวมาประยุกต์ใช้เท่านั้น